**Leesés elleni védelem**

A talajszint felett (magasban), vagy a talajszint alatt (mélyben) 1 m-nél nagyobb távolság esetén a szintkülönbség és a test kényszerű és szokatlan helyzetéből adódó ártalmak kiküszöbölésére a munkavégzést az alábbi leesés elleni védőeszközök biztosíthatják:

- teljes testhevederzetek (elsődleges és másodlagos),
- munkahelyzet beállító derékövek,
- mászógépek, mászóvasak,
- visszahúzható és vezérelt típusú zuhanásgátlók, vagy
- ezek kombinációi, illetve az ezekhez csatlakozó
- rögzítő kötelek,
- lezuhanás gátlók, valamint a mélyben végzett munkáknál használható eszközök.

A leesés elleni egyéni védőeszközök az egyéni védőeszközök között is kiemelt jelentőségűek közvetlen életvédelmi funkciójuk miatt. Elengedhetetlen ezért, hogy csak olyan eszközt válasszunk, amin fel van tüntetve:

- figyelmeztetés arra vonatkozóan, hogy csak a gyártó vagy a gyártó által felhatalmazott, megfelelő felkészültséggel és szakmai ismeretekkel rendelkező javíthatja az eszközt,
- a termék gyártási azonosítói, amelyek tartalmazzák azt a gyártási sorozat- vagy sorszámot, amely lehetővé teszi a termék eredetének megállapítását.

A munkáltató felelőssége, hogy a leesés elleni egyéni védőeszközöknek a használata csak akkor történjen meg, ha:

- minden eszközről és kötélről „Nyilvántartási és ellenőrzési naplót” vezetnek,
- a szükséges időszakos vizsgálatokat elvégezték és bizonylatolták,
- a szükséges személyi feltételek adottak mind felkészültség, mind egészségi szempontból,
- az időszakos gyakorlások megtörténtek,
- a használatbavételt megelőző szemrevételezéses vizsgálat megtörtént,
- a körülmények minden tekintetben adottak (időjárás, munkavezetés).

A leesés elleni egyéni védőeszközökre vonatkozó legfontosabb szabványok:

|  |  |
| --- | --- |
| **Szabvány száma** | **Szabvány megnevezése** |
| MSZ EN 341 | Személyi védőeszközök magasból való lezuhanás megelőzésére. Ereszkedő eszközök |
| MSZ EN 354 | Személyi védőeszközök magasból való lezuhanás megelőzésére. Rögzítő kötelek |
| MSZ EN 355 | Személyi védőeszközök magasból való lezuhanás megelőzésére. Energiaelnyelők |
| MSZ EN 358 | Személyi védőeszközök munkahelyzetekhez és magasból való lezuhanás megelőzésére. Övek a munkahelyzet beállítására, fékezésére és rögzítésére |
| MSZ EN 360 | Személyi védőeszközök magasból való lezuhanás megelőzésére. Visszahúzható típusú lezuhanásgátlók |
| MSZ EN 361 | Személyi védőeszközök magasból való lezuhanás megelőzésére. Teljes testhevederzet |
| MSZ EN 362 | Személyi védőeszközök magasból való lezuhanás megelőzésére. Csatlakozók |
| MSZ EN 795 | Magasból való lezuhanás elleni védelem. Kikötő eszközök. Követelmények és vizsgálatok |

 **A horognak és a karabinernek önzáró és ön- vagy kézi rögzítésűnek kell lennie, úgy, hogy csak két egymást követő, szándékos kézi művelettel legyenek kinyithatóak!
A kézi rögzítésű horgok és karabinerek csak akkor használhatóak, ha azokat nem kell sokszor fel- és lekapcsolni egy munkanapon!**